Phah hajir ka NGT ya ki sahep sorkar hei yatoh wa ka Wah Myntdu – Wyrta
Phah hajir ka NGT ya ki sahep sorkar hei yatoh wa ka Wah Myntdu
Jowai: Ka National Green Tribunal, Eastern Zone, Kolkata ha kani ka 10 tarik uni u bnai da chong bichaar ko ya ka Mukotduma wa booh u Sajay Laloo hei yatoh wow yada ya ka Wah Myntdu.
Ha kani ka sngi bichaar, ki tnat sorkar da pyntip ki cha ka Tribunal hei yatoh wei da leh ki kini kynthup ki ya u Principal Chief Conservator of Forest da pyntip u wa ka tnat yong oo da pynmih hukum ko wow mana yei tih moo tih chyiap na kani ka wah wei wow khang yei tih moo najan kani ka wah kiwa jngai kamwa 200 metre na ka neibhah wa kini ki thaw tih moo ktah joor bha ki ya ka wah.
Ka Meghalaya State Pollution Control Board da pyntip ko wa hadien wa leh test ko ya ka um da chem wa boon ware ki khniang kiwa pynmih ki bru kam na ki painkhana ya kiwa tip kam ki Coiliform wei da chem leh chiboon ki dawai bih næ ki Bio-Chemical ha ka wah.
Tangwa neiliang ka Jowai Municipal Board kawi na ki tnat wa pait ya i man i long ka rymaw ha Jowai da e daw ko wa ka ymye ware ko u leh iwon iwon neibhah wa duna poisa ko, hei yatoh wa ini ka Tribunal da ong ko wa emkaam wow leh kani ka Board ya i kaamram wa da ekti ha ka wei lada emkaam poisa ko wow paan yarap ko na ka sorkar jylla.
“Ha kini ki sngi da chem ya kiwa sait kari wa kiwa chna yung hajan ka Wah Myntdu nadooh na Yingkieñ Myntdu (Pynthorneiñ) – Khimusniang – Chilliangraj wa kiwi kiwi man ki kiwa lai bait khlem em kiwon kiwon kiwa sylli kiwa pait ya ki, kamtæ ka NGT da phah ko ya ki tnat wow pynkrehkaam ya ka hukum wa da pynmih ha ka 27 Thohlakhmi (February) 2017” da pyntip u Sajay Laloo.
Hei yatoh won wa ki yung, ki thaw sait kari wa kiwi kiwi kiwa em hajan ka Wah Myntdu ka NGT daw chong bichaar ko ha kawi tawan ka sngi.
Ka Tribunal leh da phah hajir ko ya waroh ki sahep sorkar wow wan ki cha ka NGT wow e yei daw wa ym em u pynkrehkaam ki ya ka hukum yong ka wei da phah leh wow jubab ki hachwa ka 18 Naisan 2017 kawa man leh ka sngi wow chong bichaar biang ka NGT.
Storm causes extensive damage in South West Garo Hills